B. Osobitná časť

K čl. I
K bodu 1 (§ 82) – zvyšovanie
Dôchodkové dávky sa navrhuje zvyšovať pevnou sumou určenou percentom z priemernej sumy dôchodku. Toto percento bude závislé od miery medziročného rastu spotrebiteľských cien a miery medziročného rastu priemernej mzdy. Zvyšovaním pevnou sumou sa dosiahne, že miera zvýšenia nízkych dôchodkov bude vyššia, ako miera zvýšenia vyšších dôchodkov. 
K bodom 2 až 4  a k bodu  6 (§ 89, § 93, § 94 a § 293cf) 
            V súvislosti s navrhovanými zmenami mechanizmu zvyšovania dôchodkov sa navrhuje, aby zvyšovanie úrazových dávok bola tiež závislé od miery medziročného rastu spotrebiteľských cien a od miery medziročného rastu priemernej mzdy, pričom sa naďalej budú zvyšovať percentom. Na rozdiel od dôchodkov, nie je potrebné vyrovnávať úroveň úrazových dávok priznaných v rôznom období.   
K bodu 5 (§ 226 )
V súvislosti s novou úpravou zvyšovania dôchodkových dávok sa rozširujú povinnosti Sociálnej poisťovne.
K bodu 6 
K § 293ce a 293cg
V nadväznosti na nový valorizačný mechanizmus sa navrhuje pevná suma zvýšenia dôchodkových  dávok vyplácaných k 1. januáru 2013 a dôchodkových dávok priznaných v roku 2013 odo dňa ich priznania. Súčasne sa navrhuje percento zvýšenia úrazových dávok vyplácaných k 1. januáru 2013 a úrazových dávok priznaných v roku 2013. Percento zvýšenia úrazových dávok sa použije aj na zvýšenie maximálnych súm úrazových dávok, ktorých suma je obmedzená maximálnou sumou. 
 Vzhľadom na dĺžku a pravidlá legislatívneho procesu sa pevná suma zvýšenia dôchodkových dávok v roku 2013 určuje v zákone.
K čl. II
Navrhuje sa  zvyšovanie príplatku za štátnu službu k dôchodku percentom, ktoré objektívnejšie vyjadruje nárast životných nákladov a priemernej mzdy poberateľov tohto príplatku. 
K čl. III
 Účinnosť navrhovaného zákona sa navrhuje od 30. októbra 2012 z dôvodu, aby nebolo potrebné v súlade s v súčasnosti účinnou právnou úpravou vydať opatrenie, ktorým sa ustanovujú sumy zvýšenia dôchodkových dávok a úrazových dávok. Účinnosť novelizačných bodov, ktorými sa  zavádza nový mechanizmus zvýšenia dôchodkových dávok a úrazových dávok je stanovená na 1. január 2013.